प्याब्सन दिवसमा विद्यार्थी र शिक्षक सम्मानित
निजी तथा आवासीय विद्यालय अर्गनाइजेसन नेपाल (प्याब्सन) को ३३ औं स्थापना दिवसका अवसरमा ताप्लेजुङमा विद्यार्थी र शिक्षकलाई सम्मान गरिएको छ ।
चन्द्र पन्दाकताप्लेजुङ, पुस २४ गते । निजी तथा आवासीय विद्यालय अर्गनाइजेसन नेपाल (प्याब्सन) को ३३ औं स्थापना दिवसका अवसरमा ताप्लेजुङमा विद्यार्थी र शिक्षकलाई सम्मान गरिएको छ । स्थापना दिवसका अवसरमा प्याब्सन ताप्लेजुङले उत्कृष्ट विद्यार्थी र शिक्षकलाई मङ्गलबार सम्मान गरेको हो ।सदरमुकाम फुङ्लिङस्थित होटल माउन्टेनमा आयोजित कार्यक्रमका बिच विद्यार्थी र शिक्षकलाई सम्मान गरिएको हो । सम्मानित हुने विद्यार्थीतर्फ २०७९ को विद्यालय शिक्षा परीक्षा (एसईई) मा उत्कृष्ट नतिजा ३.८ जीपीए ल्याउने युना गुरुङ रहनुभएको छ । निजी विद्यालयतर्फ फुङ्लिङस्थित कञ्चनजङ्घा बोर्डिङ स्कुलबाट एसईईमा सहभागी भई सर्वोत्कृष्ट नतिजा ल्याउन सफल गुरुङलाई नगदसहित सम्मान गरिएको हो ।यस्तै, शिक्षकहरुमा जानुका सुनुवार ताप्लेजुङ सिद्धार्थ एकेडेमी, रीचा मेन्याङ्बो कञ्चनजङ्घा बोर्डिङ स्कूल, करिस्मा लिम्बू तामाङ मेची सेन्टम्यारिज बोर्डिङ स्कुल र ताप्लेजुङ बुद्ध बोर्डिङ स्कुलकी शिक्षक कुमारी गुरुङ सम्मानित हुनुभएको छ । विद्यार्थी, शिक्षक साथै निजी विद्यालयका लगानीकर्तालाई नगद र प्रमाणपत्रद्वारा सम्मान गरिएको प्याब्सन ताप्लेजुङका सचिव तरुण भारतीले जानकारी दिनुभयो ।सम्मानित विद्यार्थी, शिक्षक तथा लगानीकर्ता (फाउण्डर) लाई प्रतिनिधिसभाका सदस्य तथा पूर्व पर्यटनमन्त्री योगेशकुमार भट्टराई र फुङ्लिङ नगरपालिकाका प्रमुख अमिर मादेनले नगद, कदरपत्र र दोसल्लाले सम्मान गर्नुभएको हो । कार्यक्रममा पूर्वमन्त्री भट्टराई, नगरप्रमुख मादेन, राजनीतिक दल, विभिन्न शैक्षिक सङ्घ संस्थाका प्रमुख तथा प्रतिनिधिले शुभकामना दिनुभएको थियो ।शुभकामना मन्तव्यका क्रममा वक्ताहरुले निजी विद्यालयले शैक्षिक क्षेत्रमा खेलेको भूमिकाबारे चर्चा गर्नुभएको थियो । उहाँहरुले समग्र जिल्लाको शैक्षिक  विकासका लागि समन्वय, सहकार्य र आवश्यक भूमिका निर्वाह गर्दै अघि बढ्नका लागि सुझाव दिनुभएको छ । कार्यक्रम प्याब्सनका जिल्ला अध्यक्ष गणेश सिग्देलको अध्यक्षतामा सम्पन्न भएको हो ।